KTAM ออก 2 กองทุน ขายถึง 5 ก.พ.62
KTAM ออก 2 กองทุนตราสารหนี้ตปท. อายุ 3 และ 6 เดือน ชูผลตอบแทน 1.55-1.70% ขายถึง 5 ก.พ.62
5 ก.พ. 2562

นางชวินดา หาญรัตนกูล กรรมการผู้จัดการ บลจ.กรุงไทย หรือ KTAM เปิดเผยว่า  บริษัทเปิดจำหน่าย 2 กองทุนตราสารหนี้ต่างประเทศ เพื่อเป็นทางเลือกให้กับนักลงทุนที่รับความเสี่ยงได้ในระดับต่ำ  และโอกาสรับผลตอบแทนตามที่ประมาณการ  ได้แก่ กองทุนเปิดกรุงไทยตราสารหนี้ เอฟไอเอฟ 214  (KTFF214)  อายุโครงการ 3 เดือน และกองทุนเปิดกรุงไทยตราสารหนี้ เอฟไอเอฟ 218 (KTFF218) อายุโครงการ 6 เดือน  เสนอขายตั้งแต่วันนี้ ถึงวันที่  5 กุมภาพันธ์ 2562
โดยกองทุน KTFF214 อายุโครงการ 3 เดือน  เน้นลงทุนในเงินฝากประจำ  Agricultural  Bank China  , Bank  of China , China Construction Bank Asia  ,Qatar Natrional Bank ,AL Khalij Commercial Bank , AL  Ahli bank  และ Comercial Bank PQSC  ผลตอบแทนประมาณ 1.55% ต่อปี
ส่วนกองทุน KTFF218 อายุโครงการ  6 เดือน  เน้นลงทุนในเงินฝากประจำ  Agricultural  Bank China , Bank  of China , Union National  Bank /ABU DHAB , Qatar Natrional Bank , AL Khalij Commercial Bank , AL  Ahli bank   และ Comercial Bank PQSC  ผลตอบแทนประมาณ 1.70% ต่อปี
สำหรับอัตราผลตอบแทนของตราสารหนี้ในประเทศ อายุต่ำกว่า 4 ปี  ปรับตัวเพิ่มขึ้น  ในขณะที่ตราสารอายุคงเหลือตั้งแต่ 4 ปี  ขึ้นไปอัตราผลตอบแทนปรับตัวลดลง ตามการปรับพอร์ตของนักลงทุนต่างชาติ จากตราสารระยะสั้นไปตราสารระยะกลาง ถึงยาวเนื่องจากมองว่าเศรษฐกิจมีแนวโน้มชะลอตัวตามการปรับลดคาดการณ์อัตราการขยายตัวทางเศรษฐกิจ (GDP)  ของกองทุนการเงินระหว่างประเทศ (IMF)  ที่เงินเฟ้อทรงตัวในระดับต่ำ
โดยตลาดมีการตอบรับการประมูลพันธบัตรรุ่นอายุ 19 ปี และพันธบัตรธนาคารแห่งประเทศไทยอายุคงเหลือ 3 ปี  ค่อนข้างดี ซึ่งปัจจุบันอัตราผลตอบแทนของตราสารหนี้อายุคงเหลือ 2 ปี  ปรับตัวเพิ่มขึ้น 1 bps. อยู่ที่ 1.79% ต่อปี อายุคงเหลือ 5 ปี ปรับตัวลดลง 3 bps. อยู่ที่ 2.11% และอายุคงเหลือ10 ปี  ปรับตัวลดลง 5 bps.  อยู่ที่ 2.45%
ด้านอัตราผลตอบแทนของพันธบัตรสหรัฐอเมริกา  มีการปรับตัวลดลงเกือบทุกช่วงอายุ ตามกระแส การลงทุนในสินทรัพย์ที่มีความเสี่ยงต่ำ จากความกังวลเริ่มกลับมาหลังการเจรจาการค้าระหว่างสหรัฐอเมริกา กับจีน มีแนวโน้มยืดเยื้อ  IMF ปรับลดคาดการณ์ GDP และความคาดหวังว่าธนาคารกลางสหรัฐ (เฟด)  จะชะลอการลดขนาดงบดุล
โดยอัตราผลตอบแทนของตราสารหนี้อายุคงเหลือ 2 ปี ปรับตัวลดลง 2 bps.  อยู่ที่ 2.60% ต่อปี อายุคงเหลือ 5 ปี  ปรับตัวลดลง 3 bps.  อยู่ที่ 2.59% ต่อปี และอายุคงเหลือ 10 ปี ปรับตัวลดลง 3 bps.  อยู่ที่ 2.76%